নরম্যানের শেষ দিনগুলির জন্য সত্যি খুব বেদনা হয়। শেষ দিন বলতে তার আয়ুর শেষ দিন নয়, তার অনুবাদক জীবনের শেষ দিনগুলির কথা। বোর্হেসের দ্বিতীয় স্ত্রী মারিয়া কোদামা বোর্হেসের সমগ্র বিষয় সম্পত্তির মালিক হওয়ার পর নরম্যানের করা বোর্হেস অনুবাদগুলো পুনঃপ্রকাশের অনুমতি না দিয়ে তাকে অন্যায়ভাবে বঞ্চিত করেছে। বোর্হেসের রচনাবলী অন্য অনুবাদকদের মাধ্যমে অনুবাদ করানো হয়। কোদামার এই পদক্ষেপের ফলে বোর্হেস-ভূমন্ডল থেকে নরম্যান একেবারে ছিটকে পড়েন এক নির্জন দ্বীপে। বোর্হেসের ডাকসাইটে অনুবাদককে প্রায় নিশ্চিহ্ন করা হয়। অথচ নরম্যান কেবল বোর্হেসের রচনার অনুবাদের সাথেই নয়, এমন কি বোর্হেসের জীবনের ঘটনাবহুল এক সময়কালের সাথেও জড়িয়ে ছিলেন। সেই সময়কালের এক নাটকীয় বিবরণ আমরা দেখতে পাবো তার সর্বশেষ Gorges and Elsa গ্রন্থে। এই গ্রন্থেই আমরা দেখতে পাই প্রথম স্ত্রী এলসাকে তিনি বিয়ে করলেও তার সাথে সম্পর্কটি শেষ পর্যন্ত তিক্ততায় গিয়ে পৌঁছেছিল। বোর্হেস চাইছিলেন এলসা থেকে মুক্তি। নরম্যান তাকে উদ্ধারে এগিয়ে আসেন। বোর্হেসকে উদ্ধারের কারণে এলসার কাছে নরম্যান চিহ্নিত হন শত্রু হিসেবে। বোর্হেসের দ্বিতীয় স্ত্রী কোদামার কাছেও তিনি শত্রু বলে চিহ্নিত না হলেও চিহ্নিত হন ‘অনাকাঙ্ক্ষিত’( Persona nongrata—ঠিক এই শব্দটাই তিনি ব্যবহার করেছিলেন আমাকে লেখা অন্য এক চিঠিতে) হিসেবে।